DA vaar strate in oor CeleBheki Cele, minister van polisie. (Foto: GCIS) Die DA beplan om Dinsdag in massas na die kantoor van Bheki Cele, polisieminister, in Pretoria op te ruk om sy afdanking te eis. Die optog sal gelei word deur John Steenhuisen, leier van die DA, Andrew Whitfield, die party se skaduminister vir polisie, en Ian Cameron, direkteur van gemeenskapsveiligheid by die burgerregteorganisasie Action Society. Die party het Woensdag in ŉ verklaring gesê “genoeg is genoeg” en ook pres. Cyril Ramaphosa se voortgesette steun vir Cele tydens ŉ vraag-en-antwoordsessie Dinsdag in die parlement, verwerp. Ramaphosa het onder meer gesê Cele is “gedurig aan die voorpunt van misdaadbekampingsinisiatiewe en gewoonlik eerste op die toneel wanneer daar ŉ ernstige misdaad gepleeg is”. Steenhuisen meen die president se verklaring dat hy “volle vertroue” in Cele het, is ŉ klap in die gesig van miljoene vroue wat elke dag deur die risiko van verkragting in die gesig gestaar word. “Die DA verwerp Ramaphosa se volgehoue ​​steun aan Cele in die lig van ’n misdaadkrisis wat buite beheer is, die gebrek aan hulpbronne in die SAPD en Cele se persoonlike uitbarstings wat hom as uiters onversoenbaar maak met die hoë amp wat hy beklee.” Die petisie wat die DA verlede maand van stapel gestuur het om van Cele ontslae te raak, is teen Woensdag reeds deur 33 000 mense onderteken. ’n Soortgelyke petisie deur Action Society het al meer as 115 000 handetekeninge gekry. “Daar is ’n gemeenskaplike beweging deur die samelewing heen wat eis dat Cele afgedank word. Deur Cele te ondersteun het pres. Ramaphosa nou ’n duidelike lyn getrek, waarop die DA sal reageer.” Die party doen ŉ beroep op Suid-Afrikaners om hul by volgende week se optog aan te sluit. Die Wes-Kaapse premier, Alan Winde, en Kaapstad se uitvoerende burgemeester, Geordin Hill-Lewis, gaan ook deelneem. Die geleentheid sal op 6 September om 10:15 op die hoek van Prince’s Park‑weg en Frances Baardstraat in Pretoria afskop, en by Cele se kantoor in Johannes Ramokhoasestraat eindig.